དུ་སློབ་གྲྭར་འགྲོ་བ་ཤིན་ཏུ་སྔ་བས་དེ་འདྲའི་མགྱོགས་པོར་བརྒྱུགས་ནས་ཅི་བྱེད་ཟེར།ངའི་སེམས་ལ་ཁོས་ཀུ་རེ་རྩེ་བ་ཡིན་ཤས་ཆེ་སྙམ་ནས་དབུགས་ཧལ་ཧལ་དུ་དགེ་རྒན་ཧན་མེར་གྱི་སྒོ་རའི་ནང་བརྒྱུགས་ནས་སོང་བ་ཡིན།ནམ་རྒྱུན་ལྟར་ན་སློབ་ཁྲིད་ཀྱི་མགོ་བརྩམས་པའི་ཚེ།སྐད་ཅོར་ལ་སོགས་པའི་འུར་སྒྲས་ཁེངས་པ་སྟེ།ཅོག་ཙེ་ཁ་ཕྱེ་བའམ་ཁ་རྒྱག་པའི་སྒྲ་དང་།ཚང་མ་འུར་ཟིང་ལ་སྐྲག་ནས་རྣ་བ་བཀབ་སྟེ་སྐད་གསང་མཐོན་པོས་ཀློག་འདོན་བྱེད་པའི་སྒྲ།དེ་མིན་དགེ་རྒན་གྱིས་ཁ་རོག་སྡོད།ཁ་རོག་སྡོད་ཅེས་ཁྲིད་དབྱུག་གིས་ཅོག་ཙེ་བརྡུངས་པའི་སྒྲ་སོགས་ཕྱི་རོལ་གྱི་སྲང་ལམ་དུའང་ཐོས་ཐུབ།ངས་ཀྱང་སྐད་ཅོར་རྒྱག་པའི་སྐབས་དེ་དང་བསྟུན་ནས་ཁ་རོག་ལ་རང་གི་སྡོད་གནས་སུ་འགྲོ་བསམས་ཀྱང་།བསམ་ཡུལ་ལས་འདས་པ་ཞིག་ལ་ཉིན་དེར་གཟའ་ཉི་མའི་ཞོགས་པ་དང་འདྲ་བར་འཇམ་ཐིང་ངེར།ཁ་ཁུ་སིམ་མེར་གནས་འདུགངས་སྒེའུ་ཁུང་ཕྱི་ནས་ནང་དུ་བལྟས་པ་ན།སློབ་གྲོགས་ཚང་མ་རང་གི་སྡོད་གནས་སུ་བསྡད་ཡོད་པ་དང་།རྒན་ཧ་མེར་གྱིས་འཇིགས་སུ་རུང་བའི་ཁྲིད་དབྱུག་དེ་མཆན་འོག་ཏུ་བཅུག་ནས་ཕར་འགྲོ་ཚུར་འགྲོ་བྱེད་བཞིན་པ་མཐོང་བྱུང་།སྐབས་དེར་ངའི་ངོ་གདོང་དམར་པོར་གྱུར་ཅིང་།སེམས་སུ་འཇིགས་ཡེར་བ་ཞིག་བྱུང་བའི་ཚུལ་ནི་ཁྱོད་ཚོས་ཤེས་ཐུབ་པ་ལྟར་ཡིན་ནོ།ཡིན་ནའང་སྐྲག་སྣང་སྤུ་ཙམ་ཡང་སྐྱེ་དགོས་དོན་མི་འདུགདགེ་རྒན་ཧན་མེར་གྱིས་ང་མཐོང་ཕྲལ་བྱམས་བརྩེ་ལྡན་པའི་ངང་ནས་མར་སྡོད་དང་བུ་ཆུང་ཧྥོ་ལང་ཧྲི།སློབ་ཁྲིད་འགོ་འཛུགས་རྒྱུ་ཡིན་ཞེས་ཟེར།ང་རང་རྐུབ་སྟེགས་ཀྱི་སྟེང་ནས་ཕར་ལྡིང་སྟེ་བསྡད་པ་དང་།ངའི་སེམས་ཅུང་ཇེ་བདེར་སོང་བས།དེ་རིང་དགེ་རྒན་གྱིས་མཛེས་པའི་གཟབ་གོས་ལྗང་མདོག་ཅན་ཞིག་མནབས་ཡོད་ལ།ལྟེབ་ཉེས་ཤོར་བའི་མགུལ་ཆིངས་ཤིག་དཀྲིས་ཤིང་།དར་ཟབ་ནག་པོའི་མཐའ་རྒྱན་གྱི་ཞྭ་མོ་ཞིག་མནབས་ཡོད་པ་གཞི་ནས་མཐོང་བྱུང་།གཟབ་གོས་དེ་དག་ནི་སློབ་གྲྭར་གཟིགས་རྟོག་པ་སླེབས་ནས་ལྟ་ཞིབ་བྱེད་སྐབས་དང་།ཡང་ན་བྱ་དགའ་གནང་སྐབས་སུ་མ་གཏོགས་མི་གྱོན།དེ་ཉིན་སློབ་ཁང་དུའང་རྒྱུན་གཏན་མ་ཡིན་པའི་རྣམ་པ་ཛ་དྲག་ཅིག་གིས་ཁེངས་འདུགདེ་བས་ཡ་མཚན་པ་ཞིག་ལ་རྒྱུན་དུ་སྟོང་པར་ལུས་པའི་གྲལ་མཇུག་གི་རྐུབ་སྟེགས་སྟེང་གྲོང་སྡེའི་ནང་གི་མི་འགའ་བསྡད་ཡོད་ལ།ཁོ་ཚོའང་ངེད་ཅག་དང་འདྲ་བར་གྲག་འགུལ་ཅི་ཡང་མེད་པར་བསྡད་འདུགཁོ་ཚོའི་གྲལ་དུ་བགྲེས་པོ་ཧོ་སུག་ཡོད་ལ་ཁོས་ཞྭ་མོ་ཟུར་གསུམ་ཅན་དེ་གྱོན་ཡོད་པ་དང་།སྔོན་སྡེ་དཔོན་དང་།ཡིག་སྐྱེལ་བ།ད་དུང་མི་གཞན་པ་འགའ་ཡང་ཡོད།ཕར་བལྟས་ཚོད་ལ་ཁོ་ཚོའི་སེམས་པ་སྐྱོ་སྣང་གིས་ཁེངས་འདུགརྒད་པོ་ཧོ་སུག་གི་ད་དུང་འདབ་ཟུར་རལ་ཧྲུལ་དུ་གྱུར་པའི་དམའ་རིམ་སློབ་དེབ་ཅིག་པུས་མོའི་ཐོག་ཏུ་བཞག་ཡོད་ཅིང་།དེའི་ཐོག་ལ་ཁོའི་མིག་ཤེལ་ཆེན་པོ་དེ་འཕྲེད་དུ་བཞག་འདུགངས་སྣང་ཚུལ་དེ་རིགས་མཐོང་ནས་ཡ་མཚན་སྐྱེས་པའི་སྐབས་དེར།དགེ་རྒན་ཧན་མེར་ཞབས་སྟེགས་སྟེང་དུ་བཞུགས་ནས་ད་གིན་བདག་ལ་ཞལ་བརྡ་གནང་བ་ཇི་བཞིན་ཞི་འཇམ་གཟབ་ནན་ངང་ནས།ངའི་སློབ་བུ་ཚོ།འདི་ནི་ངས་ཁྱོད་ཚོར་འཁྲིད་པའི་མཇུག་མཐའི་སློབ་ཐུན་དེ་ཡིན།པོ་ལིན་ནས་བཀའ་འབྱོར་ཏེ།པོ་ལིན་ཨར་ས་སི་དང་།པོ་ལིན་གྱི་སློབ་གྲྭར་དེང་ཕྱིན་འཇར་མན་གྱི་སྐད་ཡིག་ཁོ་ན་མ་གཏོགས་ཁྲིད་མི་ཆོག་ཟེར།དགེ་རྒན་གསར་པའང་སང་ཉིན་བསླེབ་ཀྱི་ཡོད།དེ་རིང་ཁྱོད་ཚོས་ཧྥ་རན་སིའི་སྐད་ཡིག་སྦྱངས་པའི་མཇུག་མཐའི་སློབ་ཐུན་དེ་ཡིན་པས།ཁྱོད་ཚོས་ནན་ཏན་གྱིས་སློབ་སྦྱོང་གང་ལེགས་བྱེད་པར་ངས་རེ་བ་ཞུ་རྒྱུ་ཡིན་ཞེས་གསུངས་སོ།དེ་སྐད་ཐོས་མ་ཐག་ཏུ་ང་རང་དབང་མེད་པར་སྡུག་བསྔལ་གྱིས་རབ་ཏུ་གདུང་པར་གྱུར།ཨ་ཁ།མི་ངན་དེ་ཚོས་གྲོང་སྡེའི་གཞུང་ལས་ཁང་གི་སྦྱར་པང་སྟེང་དུ་བཀོད་པའི་དོན་ནི་འདི་ཡིན་པ་ཐག་གིས་ཆོད།ཀྱེ་མ།འདི་ནི་ངའི་ཧྥ་རན་སིའི་སྐད་ཡིག་གི་མཇུག་མཐའི་སློན་ཐུན་གཅིག་རེད་ཨང་།ངས་ད་དུང་རྩོམ་ཡིག་འབྲི་ཚུལ་ཙམ་ཡང་མ་ཤེས་གོང་ནས་ཧྥ་རན་སིའི་སྐད་ཡིག་སྦྱོང་བའི་སྐལ་བ་ཆད།ད་ཇི་ལྟར་བྱེད།སྔོན་ཆད་ངས་སློབ་སྦྱོང་ལ་འབད་བརྩོན་མ་བྱས་པར་སློབ་བྱོལ་བྱས་ནས་བྱ་ཚང་སྔོག་པར་སོང་བ་དང་།དགུན་དུས་ས་ཨར་གཙང་པོའི་སྟེང་འཁྱག་ཤུད་གློད་པ་སོགས་སྔོན་བྱས་ཀྱི་ལས་རྣམས་སེམས་ལ་ཤར་བས་ང་རང་ཧ་ཅང་ནོངས་འགྱོད་སྐྱེས།སྔོན་ཆད་བརྡ་སྤྲོད་དང་ལོ་རྒྱུས་ཀྱི་སློབ་དེབ་མཐོང་ཚེ་འཚིག་པ་ཟ་ཞིང་རྒྱབ་ཏུ་ཁུར་ནའང་ཤིན་ཏུ་ལྕི་བར་སྣང་།ད་ལྟ་དེ་ལས་ལྡོག་སྟེ་དཔེ་ཆ་དེ་དག་རང་གི་བློས་ཐུབ་ཀྱི་གྲོགས་པོ་དང་མཚུངས་པར་ལག་ནས་འབྲལ་མི་ཕོད་པར་གྱུར་ཅིང་།དགེ་རྒན་ཧན་མེར་ལ་ཡང་བྲལ་མི་འདོད་པར་གྱུར།ཁོང་ང་ཚོ་དང་ཁ་བྲལ་བའི་རྗེས།སླར་ཡང་ཞལ་མཇལ་ཡོང་རྒྱུ་ནི་ཉིན་མོའི་སྐར་མ་དང་མཚུངས་སྙམ་ནས།ཁོང་གིས་ང་ལ་ཆད་པ་བཅད་པ་དང་ཁྲིད་དབྱུག་གིས་རྡེག་པའི་ཚུལ་རྣམས་ཀྱང་མ་ལུས་པར་ཡལ་བར་གྱུར།ཀྱེ་མ་སྙིང་རེ་རྗེ།ཁོང་གིས་གཟབ་གོས་མནབས་པ་དེ་ནི་མཇུག་མཐའི་སློབ་ཐུན་འདི་མི་བརྗེད་པའི་ཆེད་དུ་ཡིན་ནོ།གྲོང་སྡེའི་ནང་གི་རྒན་པོ་དེ་དག་སློབ་ཁང་གི་གྲལ་མཇུག་ཏུ་སྡོད་པ་དེ་ཡང་ཅིའི་སླད་དུ་ཡིན་པ་ངས་ད་གཟོད་གསལ་པོར་ཤེས་སོང་།ཧ་ལམ་ཁོ་ཚོའང་དང་ཐོག་རྒྱུན་དུ་སློབ་གྲྭར་མ་ཡོང་བ་དེར་འགྱོད་པ་སྐྱེས་པ་འདྲ།ཕར་བལྟས་ན་ཁོང་ཚོས་ཐབས་ལམ་འདི་ལ་བརྟེན་ནས་ང་ཚོའི་དགེ་རྒན་གྱིས་ལོ་ངོ་བཞི་བཅུའི་རིང་ལ་ལྷག་བསམ་ཟོལ་མེད་ཀྱི་སྒོ་ནས་ཞབས་འདེགས་བསྒྲུབས་པ་དེར་བཀའ་དྲིན་ཆེ་ཞུ་བ་དང་།གཞན་དབང་དུ་འགྱུར་ལ་ཉེ་བའི་མེས་རྒྱལ་གྱི་ས་གཞི་ཆེན་མོར་མོས་ཤིང་གུས་པའི་འདུན་པ་དེ་མཚོན་པར་བྱེད་པ་དང་མཚུངས་སོ།ངས་འདི་ལྟར་བསམ་བཞིན་པའི་སྐབས་སུ།གློ་བུར་དུ་དགེ་རྒན་གྱིས་ངའི་མིང་ནས་འབོད་བཞིན་འདུགད་ནི་སློབ་ཚན་བློར་འདོན་པའི་དུས་ལ་བབས་པ་རེད།ཀྱེ་གནམ་རྒན་མ།གལ་སྲིད་ངས་ཤིན་ཏུ་སློབ་དཀའ་བའི་དབྱེ་ཚིག་གི་བཀོལ་ཐབས་དེ་དག་སྐད་གསང་མཐོ་ལ་སྨྲ་བརྗོད་དག་པ།ནོར་འཁྲུལ་སྤུ་ཙམ་ཡང་མེད་པར་འགོ་ནས་མཇུག་བར་བཤད་ཐུབ་པ་ཞིག་བྱུང་ན་ནི་ངས་གང་བྱེད་དགོས་ཀྱང་ཆོག་མོད།ང་ནི་ཐོག་མའི་ཡིག་འབྲུ་འགས་མགོ་འཐོམས་པར་གྱུར་པས།སེམས་ལ་ནོངས་འགྱོད་དྲག་པོ་སྐྱེ་བཞིན་མགོ་བོའང་འདེགས་མི་ཕོད་པར་གྱུར་ལ།ཡར་འགྲེང་བའི་ལུས་པོ་དེ་འགུལ་ཙམ་འགུལ་ཙམ་བྱེད་པ་ལས་ཐབས་གཞན་ཅི་ཡང་མ་རྙེད།